open-index/open-wikipedia-markdown huggingface dataset:
Ganglios linfáticos axilares

Os **ganglios linfáticos axilares** son un conxunto de ganglios linfáticos do membro superior humano, pertencentes á axila. Forman parte da drenaxe linfática do membro superior. Drenan todo o contido linfático do membro superior, da parte superior das costas, da parede torácica anterior, da mama e da parte inferior do pescozo.

O seu número oscila entre vinte e trinta ganglios, que se agrupan en:
* Ganglios linfáticos umerais
* Ganglios linfáticos pectorais
* Ganglios linfáticos subescapulares
* Ganglios linfáticos centrais
* Ganglios linfáticos apicais

Os vasos linfáticos de todos os ganglios converxen no tronco linfático subclavio, que no lado esquerdo se une ao conduto torácico e no lado dereito remata directamente no sistema venoso, entre a vea subclavia dereita e a vea xugular interna dereita, situada no pescozo.

## Véxase tamén 
### Bibliografía 
*Gray. Anatomía para estudiantes. Miembro superior* (en castelán)
Kanpur

**Kanpur** (en ; en ) é unha cidade da India, a máis poboada do estado norteño de Uttar Pradesh de cuxa capital, Lucknow, apenas dista 60&nbsp;km. Situada á beira do río Ganxes no seu curso medio, é un gran centro industrial e comercial ademais dun importante nó de comunicacións. Conta cunha poboación de seu de 2&nbsp;767&nbsp;031 de habitantes (censo de 2011).

De orixes incertas ata o século XIII, era unha pequena poboación cando a súa incorporación á coroa británica en 1801, precisamente famosa polo asedio e masacre na rebelión india de 1857 contra o poder colonial.

## Véxase tamén 
### Ligazóns externas 
* Páxina oficial de Kanpur
Alessandra Negrini

**Alessandra Vidal de Negreiros Negrini**, nada en São Paulo o 29 de agosto de 1970, é unha actriz brasileira.
Celso Currás López

**Celso Currás López**, nado en Vilalba o 25 de xaneiro de 1919 e finado o 2 de outubro de 2001, foi un mestre e político galego.

## Traxectoria
Mestre (1940), procurador dos tribunais, Axudante Técnico Sanitario e licenciado en Dereito. En 1946 foi destinado a Trabada onde exerceu como mestre ata a súa xubilación. Foi nomeado alcalde de Trabada en 1958 permanecendo no cargo ata a chegada da democracia. Nas primeiras eleccións democráticas encabezou unha candidatura independente á alcaldía de Trabada e foi elixido alcalde, pero renunciou ao cargo en 1982. En 1964 foi designado deputado provincial, cargo que renovou na lexislatura 1983-1987.

É pai do tamén político Celso Currás Fernández.

## Véxase tamén
### Outros artigos
*Eleccións municipais en Trabada

### Ligazóns externas
*Biografía na web do concello de Trabada
José Manuel Yanes Ginzo

**José Manuel Yanes Ginzo**, nado en 1954, é un político galego do PPdeG.

## Traxectoria
Funcionario municipal do concello de Trabada. Nas eleccións municipais de 1991 encabezou a candidatura do PPdeG á alcaldía de Trabada e foi elixido alcalde con maioría absoluta. Continuou como alcalde nas sucesivas eleccións, sempre con maioría absoluta. Presidiu o club de fútbol sala de Trabada.

## Véxase tamén
### Outros artigos
*Eleccións municipais en Trabada

### Ligazóns externas
*Entrevista en *El Progreso*
José Luis Fernández Lorenzo

**José Luis Fernández Lorenzo**, nado en Cortegada o 15 de xaneiro de 1930 e finado o 1 de abril de 2022, foi un veterinario e político galego do PPdeG.

## Traxectoria 
Veterinario de profesión. Foi alcalde do Bolo durante 12 anos e deputado provincial de Ourense. Chegou a Tomiño en 1970. Nas eleccións municipais de 1983 encabezou a candidatura de AP á alcaldía de Tomiño e foi elixido alcalde. Volveu ser elixido alcalde, xa polo PPdeG, nas sucesivas eleccións, sempre con maioría absoluta ata o 2007. Foi deputado provincial de Pontevedra. Finou o 1 de abril de 2022.

## Vida persoal 
Foi pai da xornalista María Rey.

## Notas 
## Véxase tamén 
### Bibliografía 
* 

### Outros artigos 
*Eleccións municipais en Tomiño
### Ligazóns externas 
*
*
Shawne Williams

**Shawne Brian Williams**, nado o 16 de febreiro de 1986 en Memphis, Tennessee, é un xogador americano de baloncesto profesional actualmente axente libre.

## Traxectoria profesional 
Williams foi seleccionado na 17ª posición do Draft da NBA de 2006 polos Indiana Pacers, e asinou o seu contrato o 6 de xullo. Anotou 13 puntos no seu debut na NBA contra os Chicago Bulls o 11 de decembro de 2006.

O 10 de outubro de 2008, Williams foi traspasado aos Dallas Mavericks a cambio de Eddie Jones, dúas eleccións de segunda rolda do Draft e diñeiro.

O 11 de xaneiro de 2010, os Mavericks traspasaron a Williams e a Kris Humphries aos New Jersey Nets a cambio de Eduardo Nájera. Catro días despois, os Nets o despediron.

O 23 de setembro de 2010, asinou un contrato dun ano cos New York Knicks.

O 15 de decembro de 2011, asinou cos New Jersey Nets un contrato por dous anos, que superaron a oferta realizada polos Knicks.

O 15 de marzo de 2012, foi traspasado aos Portland Trail Blazers xunto a Mehmet Okur e unha eleccións de primeira rolda do Draft a cambio de Gerald Wallace, pero nunca chegou a xogar cos Blazers.

O 3 de setembro de 2013, asinou cos Los Angeles Lakers.

O 1 de agosto de 2014, Williams asinou cos Miami Heat. O 19 de febreiro de 2015, Williams foi traspasado ós New Orleans Pelicans nun traspaso entre os Heat, os Pelicans e os Phoenix Suns. Tres días máis tarde, foi cortado polos Pelicans.

## Notas 
## Véxase tamén 
### Ligazóns externas 
* Perfil en NBA.com 
* Estatísticas en Basketball-Reference.com
O Portiño, Centroña, Pontedeume

**O Portiño** é un lugar da parroquia de Centroña no concello coruñés de Pontedeume na comarca do Eume. Tiña 25 habitantes no ano 2010 segundo datos do Instituto Nacional de Estadística, dos cales 11 eran homes e 14 eran mulleres.

En 1950 atopáronse no lugar os restos dunha vila romana atopada, moi deteriorada pola acción erosiva do mar. Sospéitase que hai partes dela soterradas aínda sen estudar.

## Lugares e parroquias 
### Lugares de Centroña 
### Parroquias de Pontedeume 
## Véxase tamén 
### Outros artigos 
* Lugares de Pontedeume
Anthony Randolph

**Anthony Erwin Randolph, Jr.**, nado o 15 de xullo de 1989 en Wurzbach, Alemaña do Oeste, é un xogador estadounidense de baloncesto profesional que xoga no Real Madrid da Liga ACB.

## Traxectoria 
Randolph foi seleccionado na 14ª posición do Draft da NBA de 2008 polos Golden State Warriors, onde xogou durante dúas tempadas.

O 9 de xullo de 2010, foi traspasado aos New York Knicks xunto a Kelenna Azubuike, Ronny Turiaf, e unha elección de segunda rolda do Draft, a cambio de David Lee.

O 22 de febreiro de 2011, Randolph foi traspasado aos Minnesota Timberwolves nunha operación entre tres equipos, que mandou a Carmelo Anthony dos Denver Nuggets aos New York Knicks. No seu primeiro partido coma titular do ano o 24 de marzo, conseguiu a mellor anotación da súa carreira con 31 puntos, e capturou 13 rebotes.

O 20 de xullo de 2012, Randolph asinou un contrato cos Denver Nuggets.

O 26 de xuño de 2014, foi traspasado ós Chicago Bulls xunto a Doug McDermott, a cambio de Gary Harris, Jusuf Nurkić e unha elección da segunda rolda do Draft de 2015. O 14 de xullo de 2014, foi traspasado xunto a dúas futuras eleccións de segunda rolda do Draft ós Orlando Magic, a cambio dos dereitos de Milovan Raković. Ó día seguinte, foi cortado polos Magic.

O 18 de agosto de 2014, Randolph asinou un contrato dun ano co PBC Lokomotiv Kuban ruso.

O 15 de xullo de 2016, asinou un contrato por unha tempada co Real Madrid da Liga ACB.

## Notas 
## Véxase tamén 
### Ligazóns externas 
* Perfil en NBA.com 
* Perfil en ACB.com 
* Perfil en Eurobasket.com
Amancio Cid Pérez

**Amancio Antonio Cid Pérez**, nado en 1949, é un político galego do PPdeG.

## Traxectoria 
Funcionario. Nas eleccións municipais de 2007 encabezou a candidatura do PPdeG á alcaldía de Toén e foi elixido alcalde con maioría absoluta, que mantivo tanto nas municipais de 2011 coma nas do 2015. Deixou o cargo tralas eleccións municipais de 2019.

## Notas 
## Véxase tamén 
### Outros artigos 
* Eleccións municipais en Toén
Let England Shake

***Let England Shake*** é o décimo álbum da artista inglesa PJ Harvey, editado o día 11 de febreiro do 2011 no Reino Unido. Comezou a traballar no disco no tempo no que foi publicado *White Chalk*, no ano 2007, aínda que se afasta dos temas introspectivos protagonizados polo piano deste traballo. O álbum foi composto nun período de dous anos e medio, e gravouse en cinco semanas nunha igrexa de Dorset, entre abril e maio de 2010.

Tras o seu lanzamento o álbum recibiu numerosos premios. Foi nomeado "Álbum do ano" por 13 publicacións, e en setembro de 2011 gañou o codiciado Mercury Prize. O álbum gañou tamén o Uncut Music Award no mes de novembro dese ano.

## Listaxe de cancións 
## Notas
Subida ao Naranco

A **Subida al Naranco** é unha clásica ciclista, que naceu no ano 1941. Dispútase na provincia de Asturias, sendo a saída habitual a súa capital Oviedo, finalizando no cumio do porto Naranco, actualmente denominada cumio "El Tarangu".
 
Só a partir do ano 1981 se disputa anualmente sen interrupción e desde a creación dos Circuítos Continentais UCI en 2005 é unha proba da categoría 1.1 dentro do UCI Europe Tour.
 
A partir do 2011 deixouse de disputar como carreira independente, e se integrou como etapa final da Volta a Asturias
UCI Europe Tour

O **UCI Europe Tour** é unha das competicións de ciclismo en ruta masculino na que está dividida os Circuítos Continentais UCI. Como indica o seu nome, fai referencia ás competicións ciclistas profesionais realizadas en Europa que están dentro destes Circuítos Continentais así como aos equipos ciclistas Profesionais Continentais (segunda categoría) e Continentais (terceira categoría) rexistrados en dito continente.
 
A calidade e complexidade das competicións é o que determina a categoría da mesma e a cantidade de puntos outorgados aos gañadores. As categorías da UCI por nivel que se disputan neste Tour son:

***Probas de etapas**: 2.HC, 2.1, 2.2 e 2.NCup
***Probas dun día**: 1.HC, 1.1, 1.2 e 1.NCup
***Campionatos Continentais**: CC
***Campionatos nacionais** que tamén son puntuables aínda que non estean no calendario.

## Palmarés 
### Individual 
### Equipos 
### Países 
## Carreiras 
Na seguinte táboa amósanse as carreiras .HC (máxima categoría deste circuíto) da actualidade. Para velas todas entrar no seguinte enlace: Carreiras do UCI Europe Tour 2016

## Véxase tamén 
### Outros artigos 
* Circuítos Continentais UCI

### Ligazóns externas 
* Páxina web oficial
SIXPAC

O **Sistema de Información Xeográfica de parcelas agrícolas (SIXPAC)**, é unha aplicación SIX que permite identificar xeograficamente as parcelas declaradas polos agricultores e gandeiros, en calquera réxime de axudas relacionado coa superficie cultivada ou aproveitada polo gando en todo o territorio español.

## Descrición
Concibiuse inicialmente para o propósito de facilitar aos agricultores a presentación de solicitudes por exemplo para a PAC, con soporte gráfico, así como para facilitar os controis administrativos e sobre o terreo, o SixPac ademais converteuse nunha ferramenta de enorme utilidade en campos diferentes do agrario (xeoloxía, infraestruturas, urbanismo...), debido á súa concepción e desenvolvemento, no que se fai uso continuo e permanente das tecnoloxías máis avanzadas en información xeográfica automatizada.

Todas aquelas persoas que non estean de acordo co contido da información que figura no Sixpac poden presentar unha solicitude de modificación acompañando a documentación acreditativa do cambio.

O sistema consta dun mosaico de ortofotos dixitais que abarcan toda España, sobre as que, inicialmente, se superpoñen os planos parcelarios de catastro de rústica, de forma que, para cada referencia concreta, o sistema proporciona automaticamente a imaxe en pantalla da parcela referenciada, permitindo así mesmo a súa impresión en papel.

En 2010 existe unha nova versión o Sixpac 5 que está desenvolvida sobre tecnoloxía SilverLight de Microsoft. As principais novidades desta versión son:
*Amplíanse as funcións para crear novos esbozos declarativos de parcelas agrarias.
* Incorpórase un zoom fiestra.
* Incorporouse unha ferramenta de obtención de coordenadas.
* Deseñouse unha árbore de capas que permite agrupalas.

## Orixe 
O Regulamento (CE) nº 1593/2000, do Consello, de 17 de xullo de 2000, que modifica o Regulamento (CEE) nº 3508/92, polo que se establece un Sistema Integrado de Xestión e Control de determinados réximes de axuda comunitarios, obriga a crear un Sistema Gráfico Dixital de Identificación de Parcelas Agrícolas, utilizando as técnicas informáticas de Información xeográfica, recomendando ademais, a utilización de ortoimaxes aéreas ou espaciais.

## Obxectivos 
Entre os obxectivos máis importantes do Proxecto SIXPAC figuran os seguintes:
*Facilitar aos agricultores a presentación de solicitudes, mediante a produción dos soportes gráficos necesarios para as declaracións de superficie.
*Facilitar os controis administrativos xa que, a información dixital axudará á Administración a identificar mellor a orixe dos erros derivados das declaracións dos agricultores ou da gravación dos datos, e servirá de soporte documental para a resolución de casos dubidosos detectados como resultado destes controis.
*Facilitar os controis sobre o terreo, axilizando a localización de parcelas e permitindo a realización de "visitas rápidas " tanto nos controis clásicos como de teledetección.

## Notas
## Véxase tamén 
### Outros artigos
*Ortofotografía.
*Aplicacións científicas da fotografía.
### Ligazóns externas
* Visor do SIXPAC: novo  (sobre Microsoft Silverlight). (sobre Adobe Flash).
Volta a Asturias

A **Volta a Asturias** é unha competición ciclista profesional por etapas que se disputa no Principado de Asturias.
## Características
Deispútase durante cinco días no mes de maio ou xuño. Remata en Oviedo, e tamén son habituais os finais de etapa nas cidades de Avilés, Xixón e Llanes. Outras etapas destacadas son a Subida ao Acebo, un clásico dentro da carreira nos últimos anos.
 
Hai *maillots* de cores especiais para os líderes das distintas clasificacións:
*Amarelo: líder clasificación individual xeral por tempos.
*Verde: líder clasificación xeral por puntos.
*Branco: líder clasificación xeral da montaña.
*Vermello: líder clasificación xeral metas voantes.
Volta a Cataluña

A **Volta Ciclista a Catalunya** é unha carreira ciclista por etapas que se disputa en Cataluña.

## Historia
Celebrou a súa primeira edición en 1911, sendo a competición ciclista por etapas máis antiga de España e a terceira do mundo, por detrás do Tour de Francia 1903 e o Giro de Italia 1909.
 
En 2005 se integrou no programa do recentemente creado UCI ProTour o que, na práctica, a sitúa entre as 25 competicións ciclistas máis importantes do mundo.
 
A proba foi impulsada pola Unió Velocipèdica Catalana e o Club Deportivo de Barcelona, aínda que a partir da quinta edición asumiu a organización a Unió Esportiva Sants.
 
O vencedor da edición do ano 2017 foi o murciano Alejandro Valverde. O ciclista máis galardoado é o navarro Mariano Cañardo, con sete títulos.
Escalada ao Montjuic

A **Escalada a Montjuic** (tamén coñecida como Subida a Montjuic) era unha competición ciclista disputada en Cataluña durante o mes de outubro, cerca do final da tempada ciclista profesional.
 
Celebrouse dende o ano 1965 ao 2007. A proba que se disputaba nun circuíto sobre a montaña de Montjuic constaba de varias probas distintas: veteranos, féminas, elite sub-23, cadetes, júniors e profesionais, ademais dunha proba en tándem para invidentes, a proba profesional se disputaba sobre dous sectores, unha proba en liña e outra contra o reloxo. A última edición, que xa non estaba no calendario de carreiras da Unión Ciclista Internacional a pesar de seguir contando con corredores profesionais, foi no 2007.
 
Eddy Merckx, con seis triunfos, é o ciclista que máis veces gañou a proba, seguido de Marino Lejarreta, que o fixo en cinco ocasións.
 
Estivo organizada por l'Esport Ciclista Barcelona.
Ganglios linfáticos subescapulares

Os **ganglios linfáticos subescapulares** son un conxunto de ganglios linfáticos situados no membro superior humano, pertencentes á parte máis posterior dos grupo linfático axilar. Son en total seis ou sete ganglios, que se adoitan situar ao longo do percorrido da arteria subescapular. Drena a linfa da parede torácica posterior e da parte inferior do pescozo. Transporta esta linfa cara aos ganglios linfáticos axilares máis centrais.
## Véxase tamén 
### Bibliografía 
* *Gray. Anatomy of the human body* . Edición de 1918 de dominio público.
Ganglios linfáticos centrais

Os **ganglios linfáticos centrais** ou **intermedios** son un conxunto de ganglios linfáticos do membro superior humano, pertencentes aos ganglios axilares. Están situados na parte máis central deste grupo, no espesor da graxa axilar. Confórmano entre tres e catro ganglios, que recollen linfa doutros grupos axilares, e envían a linfa cara aos ganglios linfáticos subclaviculares, tamén situados no grupo axilar.

## Véxase tamén 
### Bibliografía 
* *Gray. Anatomy of the human body*. Edición de 1918 de dominio público.
Ganglios linfáticos apicais

Os **ganglios linfáticos apicais** ou **subclaviculares** ou **mediais** son un conxunto de ganglios linfáticos do membro superior humano, pertencentes ao grupo axilar. Son entre seis e doce, situados por detrás do músculo pectoral menor. Drenan os vasos linfáticos que acompañan á vea cefálica no seu percorrido polo antebrazo. Está ademais interconectado co resto dos ganglios linfáticos axilares por pequenos vasos.

O grupo apical envía a linfa cara ao tronco linfático subclavio, que no lado dereito adoita rematar na vea xugular interna, na vea subclavia ou no tronco linfático xugular. No lado esquerdo remata no conduto torácico. Nalgúns casos pode haber vasos linfáticos dirixidos cara aos ganglios linfáticos cervicais fondos inferiores. 
## Véxase tamén 
### Bibliografía 
* *Gray. Anatomy of the human body* . Edición de 1918 de dominio público.
Ganglio linfático

::*Para os ganglios do sistema nervioso ver ganglio.*
Un **ganglio linfático** é unha formación vascular que pertence ao sistema linfático. Os vasos linfáticos drenan todo o corpo agás o sistema nervioso central. Recollen líquidos e transpórtano cara á circulación venosa. Ademais de para transportar substancias serve tamén como filtro inmunolóxico, xa que contén numerosas células inmunes encargadas de eliminar substancias alleas ao organismo.

O ganglio é unha estrutura esférica, de pequeno tamaño, que se adoita agrupar en puntos concretos, coma a axila. Recolle linfa de varios condutos, concéntraa e o sistema inmune "revísaa". Do ganglio sae un vaso eferente, que se dirixe a outro grupo linfático ou á circulación venosa.

No caso do aparello dixestivo, existe unha rede linfática que transporta substancias da dieta cara ao sistema venoso. No caso das graxas, a célula do intestino delgado descompón o ácido graxo e empaquétao nunha estrutura de transporte, o quilomicron. Os quilomicrons son enviados ao sistema linfático, que finalmente os deposita na vea subclavia.

## Véxase tamén 
### Outros artigos 
* Sistema linfático

### Bibliografía 
* ''Wheater's. Histología funcional'' .
Tronco linfático subclavio

O **tronco linfático subclavio** é unha formación linfática constituída polos vasos linfáticos eferentes dos ganglios linfáticos subclaviculares. Recolle a linfa do brazo e de parte da mama, e trasládaa cara ao sistema venoso, rematando na vea xugular interna, na vea subclavia ou no tronco linfático xugular no lado dereito e no conduto torácico no lado esquerdo.
## Véxase tamén 
### Bibliografía 
* *Gray. Anatomy of the human body* . Edición de 1918 de dominio público.
Ramiro Moure Ansoar

**Ramiro Moure Ansoar**, nado en Taboada en 1958, é un funcionario de prisións e político galego do PPdeG.

## Traxectoria
Traballou de mestre industrial e funcionario de Institucións Penitenciarias. Na súa xuventude estivo vinculado a distintas iniciativas asociativas e culturais da vila, chegando a presidir a Asociación Cultural O Carballo. 

Concelleiro do PPdeG en Taboada, cando en xullo de 2009 José Jesús Ramos Ledo renunciou á alcaldía para ser Xefe territorial da Consellería de Educación, foi elixido alcalde. Nas eleccións municipais de 2011 encabezou a candidatura do PPdeG á alcaldía de Taboada e foi elixido alcalde con maioría absoluta. De novo, revalidou a maioría absoluta nas municipais de 2015 e 2019.   

Nas eleccións municipais de 2023, a súa candidatura caeu até os 4 concelleiros, por 4 do PSdG-PSOE e 3 do BNG, que accederon ao goberno municipal en coalición.   

## Notas 
## Véxase tamén
### Outros artigos
*Eleccións municipais en Taboada

### Ligazóns externas
*Entrevista en *El Progreso*
Astron

**Astron** foi un observatorio espacial soviético con colaboración francesa lanzado o 23 de marzo de 1983 desde o cosmódromo de Baikonur mediante un foguete Proton K/D-1.

## Características 
Astron foi lanzado a unha órbita altamente elíptica cun apoxeo a unha distancia de case a metade da distancia á Lúa, permitíndolle estar fora da sombra da Terra e dos cintos de radiación durante o 90% do tempo da súa órbita.

O satélite deixou de funcionar en xuño de 1989, tras superar a súa esperanza de vida inicial, dun ano.

## Instrumentación 
O instrumento principal era un telescopio franco-soviético para o ultravioleta de 5 metros de lonxitude. Ademais levaba a bordo un espectrómetro de raios X consistente nun contador proporcional sensible ós raios X con enerxías de entre 2 e 25 keV e cunha área efectiva de 0,17 m². O campo de visión era de 3°x3°.

## Resultados 
O espectrómetro de raios X tomou datos continuous de Hercules X-1 1983 e 1984. Tamén observou fontes de raios X en Orión, Taurus e Leo.

## Notas 
## Véxase tamén 
### Outros artigos 
* Astron 2
Caja Rural de Lérez

A **Caja Rural de Lérez** foi unha entidade financeira de Lérez (Pontevedra), activa entre 1925 e 1936.

## Historia 
Foi creada o 11 de novembro de 1925, impulsada por Manuel Gama Casalderrey, que sería o seu xerente até 1934. O seu propósito era axudar á mellora das condicións laborais no sector agrario, a través de axudas ao cooperativismo e a industrialización.

Dous meses despois da súa creación mercáronse uns terreos entre a rúa de Juan Bautista Andrade e a estrada a Campo Lameiro, para construír un local social. O edificio, deseñado polo arquitecto Emilio Salgado Urtiaga, inaugurouse o 19 de marzo de 1933. Contaba cun andar adicado á cooperativa de consumo, e permitiu ampliar as seccións xa existentes, como a de crédito agrícola.

En 1927 iniciouse a publicación da revista *Vida Agraria*, dirixida polo avogado Joaquín Poza Juncal. En 1928 abriuse na zona vella de Pontevedra un bodegón cooperativo, para fomentar a venda dos viños da zona. En marzo de 1931 a caixa pasa a ser comarcal, prestando os seus servizos ás parroquias veciñas de Alba, Campañó, Cerponzóns, Xeve, Santa María de Xeve e Verducido. Ao tempo, constitúese un novo consello de administración.

A institución organizaba conferencias, impartidas por personalidades como Bibiano Fernández Osorio-Tafall, e mitins, contando coa presenza do avogado lerezán Valentín Paz-Andrade. Amais de prestar servizos ás persoas que traballaban no sector primario, nela depositaron os seus fondos varios sindicatos de tendencia comunista da Federación Obreira Local, como os de canteiros e do sector da metalurxia.

Durante os anos da II República Española houbo diversos factores que danaron a economía da caixa, como a crise económica provocada pola Gran Depresión, as malas colleitas, a construción do edificio e a retirada de fondos dos sindicatos por mor das folgas. 

En 1934 Manolo Gama deixou a xerencia por motivos de saúde. O seu último presidente foi Juan Pérez Piñeiro, coñecido como 'O Calacú'.

Tralo Alzamento Nacional, membros da Guardia Cívica e falanxistas apoderáronse dos bens da sociedade. En decembro de 1937 o párroco Leandro del Río Carnota promoveu a creación no local dun pequeno hospital, pero a proposta non saíu adiante, malia contar co apoio da Deputación de Pontevedra. O 21 de abril de 1938, por mandato xudicial, a administración da caixa pasou de modo interino á Caixa de Aforros Municipal de Vigo.

## Notas 
## Véxase tamén 
### Ligazóns externas 
* "A Caixa Rural de Lérez", artigo de Xosé Álvarez Castro no blog *Pontevedra nos anos do medo*, 28 de febreiro de 2011.
Ganglios linfáticos pectorais

Os **ganglios linfáticos pectorais** son un conxunto de ganglios linfáticos situados no membro superior humano, pertencentes á parte máis anterior dos grupo linfático axilar. Son en total catro ou cinco ganglios, localizados por debaixo do músculo pectoral menor, preto da arteria torácica lateral. Drena a linfa da parede torácica anterior e da parte central da mama. Transporta esta linfa cara aos ganglios linfáticos subclaviculares.
## Véxase tamén 
### Bibliografía 
* *Gray. Anatomy of the human body*. Edición de 1918 de dominio público.
Jacobo Fernández García

**Jacobo Fernández García**, nado en Sobrado en 1959, é un político galego do PPdeG.

## Traxectoria
Funcionario de Fomento. Nas eleccións municipais de 1995 encabezou unha candidatura independente á alcaldía de Sobrado logrando 5 dos 11 concelleiros, pero un goberno conxunto de PPdeG e PSdeG-PSOE apartouno da alcaldía en favor do popular José María Sánchez Peteiro. Trala ruptura do pacto de goberno entre ambas as forzas en novembro de 1997, os independentes pasaron a apoiar a Sánchez Peteiro ata agosto de 1998, cando tamén racharon o acordo, agás un dos edís. En decembro de 1998, o resto dos independentes xunto con dous edís socialistas (entre eles o exalcalde Gerardo Sánchez López) presentaron unha moción de censura que encabezaba o independente José López Sánchez, que se materializou en xaneiro de 1999. Nas municipais de xuño de 1999, Fernández encabezou a lista do PPdeG con López Sánchez e Sánchez López integrados, sendo elixido alcalde con maioría absoluta ao obter 7 dos 11 concelleiros. O exalcalde José María Sánchez Peteiro encabezou Democracia Galega que logrou dous edís. Revalidou a maioría absoluta nas seguintes eleccións de 2003, 2007 e 2011.

Nas municipais de 2015 perdeu a alcaldía e a maioría absoluta ao pasar de 7 a 3 concelleiros, sendo o seu sucesor Luís Lisardo Santos Ares do PSdeG-PSOE, que gañara as eleccións con 4 concelleiros. En marzo de 2017 apoiou xunta os seus compañeiros do PPdeG unha moción de censura liderada pola independente María Jesús García Souto. 

Retirouse da política activa en 2018, cando deixou a súa acta de concelleiro para deixar paso ao seguinte da lista co fin de que se apoiase unha moción de censura contra a entón alcaldesa que supuxo que o socialista Lisardo Santos recuperase a alcaldía, sendo expulsado do PPdeG por dito feito, xuntos cos outros dous concelleiros.

## Véxase tamén
### Outros artigos
*Eleccións municipais en Sobrado

### Ligazóns externas
*Entrevista en *La Voz de Galicia*
Jesús Vázquez Pérez

**Jesús Vázquez Pérez**, nado en 1919 e finado o 5 de abril de 2008, foi un político galego do PPdeG.

## Traxectoria
Concelleiro en Sober e presidente da Cámara Agraria, foi nomeado alcalde de Sober o 9 de febreiro de 1971, e continuou como alcalde ata a democracia. Nas primeiras eleccións democráticas encabezou a candidatura de UCD á alcaldía de Sober e foi elixido alcalde con maioría absoluta. Nas municipais de 1983 presentouse por Alianza Popular e volveu ser elixido con maioría absoluta. Continuou como alcalde nas sucesivas eleccións xa polo PPdeG, sempre con maioría absoluta ata 1999.

## Notas
## Véxase tamén
### Outros artigos
*Eleccións municipais en Sober

### Ligazóns externas
*Entrevista en *La Voz de Galicia*
Vicente Vales Lorenzo

**Vicente Vales Lorenzo**, nado en Vigo en 1897, foi un mariñeiro e militante anarcosindicalista galego.

## Traxectoria 
Dende 1930 tivo grande actividade no ambiente mariñeiro. En novembro de 1930 foi elixido delegado da sección pesqueira de Vigo, e secretario xeral da sección da frota pesqueira en decembro do mesmo ano.
miniatura|Detención dun dos autores do atentado a Paz Andrade.
Foi directivo do Sindicato de Industria Pesqueira de Bouzas-Vigo, ao que representou durante a folga de buques por parellas acontecida no segundo semestre de 1932 contra a sociedade patronal La Marítima. En novembro asinou un primeiro acordo, que non foi aprobado polos afiliados. Foi acusado de participar no tiroteo do 22 de novembro no que resultou ferido Valentín Paz-Andrade, avogado da patronal. Logo de permanecer detido até abril de 1933, foi absolto no xuízo, sendo defendido por Agustín Ribas e Isidoro Millán Mariño.

Colaborou no periódico pesqueiro *Mar y Tierra* (1932-33), e no número 7 de *Solidaridad Obrera*, voceiro da Confederación Rexional Galaica, co artigo "Crónica de Vigo. ¿Que significa la ley?" (1931).

Despois da sublevación do 18 de xullo de 1936 emigrou a Venezuela.

## Notas 
## Véxase tamén 
### Bibliografía 
* Pereira, D. e Fernández, E.: *O anarquismo na Galiza. Apuntes para unha enciclopedia*, Ed. Positivas, 2003. P. 261.
* Briallos, Antón (2003). "Vigo 1936. La contribución libertaria a la resistencia contra el alzamiento militar de 1936 en Vigo" Ateneu Libertário Ricardo Mella .
Maurice Ager

**Maurice Darnell Ager**, nado o 9 de febreiro de 1984 en Detroit, Míchigan, é un ex xogador estadounidense de baloncesto profesional.

## Traxectoria profesional 
Ager foi elixido na 28ª posición do Draft da NBA de 2006 polos Dallas Mavericks. Durante a súa etapa nos Mavs, en 2006, Ager foi asignado aos Fort Worth Flyers da NBA Development League.

O 19 de febreiro de 2008, foi traspasado aos New Jersey Nets xunto a outros compañeiros, no traspaso que levou ao base Jason Kidd aos Mavericks.

## Notas 
## Véxase tamén 
### Ligazóns externas 
* Estatísticas en Basketball-Reference.com
Les vêpres siciliennes

***Les vêpres siciliennes*** (en francés) ou ***I vespri siciliani*** (en italiano) (traducido ao galego como *As vésperas sicilianas*), é unha ópera en cinco actos con música de Giuseppe Verdi e libreto orixinal en francés de Charles Duveyrier e Eugène Scribe, do seu propio drama ''Le Duc d'Albe*, que foi escrito en 1838 e ofrecido a Halévy e Donizetti antes de que Verdi acordase poñerlle música en 1854.. Está baseada nuns acontecementos históricos que tiveron lugar en 1282 e que son coñecidos como as Vésperas sicilianas, empregando materiais retirados do baseado nun evento histórico, as Vésperas sicilianas de 1282, utilizando materiais tirados do tratado medieval siciliano *Lu rebellamentu di Sichilia*. A estrea tivo lugar na Ópera Garnier de París o 13 de xuño de 1855.

Ao igual que ocorreu con *Don Carlos*, que tamén foi estreada cun libreto en francés, foi traducida rapidamente ao italiano e estreada o 26 de decembro de 1855 no Teatro Regio de Parma. Para esta versión Verdi tivo que axustarse á censura trocando o libreto e o título polo de ***Giovanna di Guzman**''. O 4 de febreiro de 1856 estreouse no Teatro alla Scala de Milán unha terceira versión da ópera en italiano e completa que actualmente é a máis coñecida e gravada.

## Personaxes 
## Notas 
## Véxase tamén 
### Outros artigos 
* Vésperas sicilianas
Joaquín González González

**Joaquín González González**, nado en Ousende (O Saviñao) en 1954, é un político galego do PPdeG.

## Traxectoria
Gandeiro de profesión. Nas eleccións municipais de 1987 foi elixido concelleiro no Saviñao por Alianza Popular. Nas eleccións municipais de 1991 encabezou a candidatura do PPdeG á alcaldía do Saviñao e foi elixido alcalde como cabeza da lista máis votada con 5 concelleiros, pois PSdeG-PSOE con 4 edís e BNG con 3, non chegaron a un entendemento por diferenzas para designar ao alcalde e repartir as áreas municipais. Nas municipais de 1995 foi reelixido alcalde con maioría absoluta. Volveu ser reelixido alcalde con maioría absoluta nos sucesivos comicios municipais que tiveron lugar ata 2015. En xullo de 2018 anunciou a súa renuncia a presentarse á reelección nas seguintes eleccións municipais de 2019, abandonando a alcaldía trala súa celebración. Foi sucedido como candidato e tamén alcalde polo seu tenente de alcalde durante todos os seus mandatos, Juan Carlos Armesto Quiroga.

## Véxase tamén
### Outros artigos
*Eleccións municipais no Saviñao

### Ligazóns externas
*Entrevista en *El Progreso*
Mar y Tierra

***Mar y Tierra*** foi unha publicación periódica, voceiro da federación nacional de industria pesqueira da Confederación Nacional do Traballo. A súa cabeceira estaba deseñada por Álvaro Cebreiro.

## Historia e características 
Veu substituír a *Redención Marítima*. O primeiro número, editado o 1 de xaneiro de 1932, foi impreso na Coruña e dirixido por José Villaverde Velo, coa axuda do patrón Manuel Montes. Posteriormente a súa redacción mudouse a Vigo, sendo dirixido por Manuel Fandiño Ricart, coa axuda de José Campos, Eduardo Collado, Dalmacio Bragado e o propio Manuel Montes. Na revista colaboraron militantes como Vicente Vales Lorenzo.

Distribuíase por todo o litoral español, pero tivo periodicidade irregular, por mor das dificultades económicas dos sindicatos mariñeiros, derivadas dos conflitos laborais. Mantívose até mediados de 1933.

## Véxase tamén 
### Bibliografía 
* 
* 

* 
* 

### Outros artigos 
* Lista de publicacións impresas da provincia de Pontevedra
Enrique Pérez Losada

**Enrique Pérez Losada**, nado no Saviñao o 24 de xuño de 1930, é un avogado e político galego do PSdeG-PSOE.

## Traxectoria 
Fillo de Ramón Pérez Vispo, republicano perseguido por militar no PSOE e na UGT. Coa morte do ditador afiliouse ao PSOE, sendo andidato ao Congreso dos Deputados nas eleccións xerais de 1979, se ben non non resultou elixido. Nas primeiras eleccións democráticas encabezou a candidatura do PSdeG-PSOE á alcaldía do Saviñao e foi elixido alcalde tras gañar as eleccións con maioría simple, contando co apoio do único concelleiro do BNPG. Nas municipais de 1983 volveu encabezar a candidatura do PSdeG-PSOE e foi reelixido alcalde, nesta ocasión con maioría absoluta. 

Nas municipais de 1987 a pesar de gañar as eleccións, perdeu a maioría absoluta e os concelleiros de AP e do CDS, para evitar a súa reelección, votaron polo concelleiro nacionalista independente Xosé Manuel Rodríguez Martínez, que resultou elixido alcalde. En xaneiro de 1989 apoiou unha moción de censura que fixo alcalde ao único concelleiro do CDS, Castor Montes Suárez. Encabezou a candidatura socialista en 1991, quedando nesta ocasión por detrás do PPdeG. Se ben sumaba maioría co BNG do exalcalde Rodríguez Martínez, o empecinamento deste en se-lo alcalde pese a ter menos votos que os socialistas supuxo que o PPdeG lograse a alcaldía como forza máis votada. 

Non concorreu como candidato nas eleccións de 1995, abandoando a vida política. Porén, regresou en 1999 como número 2 da candidatura do PSdeG. En setembro de 2001 renunciou á súa acta de concelleiro e retirouse definitivamente da vida política. Foi presidente do Círculo Saviñao.

## Véxase tamén 
### Outros artigos 
*Eleccións municipais no Saviñao

### Ligazóns externas 
*Entrevista en *La Voz de Galicia*
Claudio Garrido Martínez

**Claudio Melquiades Garrido Martínez**, nado en León en 1954, é un político galego de Camiña Sarria e, anteriormente, do PSdeG-PSOE.

## Traxectoria 
Veterinario e funcionario da Xunta de Galicia. Nas eleccións municipais de 1995 encabezou a lista do PSdeG-PSOE á alcaldía de Sarria e foi elixido concelleiro. Nas municipais de 1999 volveu encabezar a lista do PSdeG-PSOE e foi elixido alcalde grazas a un pacto de goberno coas formacións independentes Agrupación Sarriana de Integración e os Independentes da Comarca de Sarria. 

Nas eleccións municipais de 2003 logrou a vitoria con 7 concelleiros, porén perdeu a alcaldía en favor do candidato de Iniciativa Galega, José Antonio García López, que gobernara con el no anterior mandato e que recibiu o apoio do PPdeG e dunha tránsfuga do BNG. 

Nas municipais de 2007 recuperou a alcaldía grazas ao apoio do BNG e do Partido Galeguista. Perdeu a alcaldía en 2011 fronte o PPdeG que acadou a maioría absoluta. Nas municipais de 2015, renunciou a presentarse, concurrindo polo PSdeG Pilar López Yáñez, a cal logrou a alcaldía co apoio doutros grupos. 

Tras diversos enfrontamentos con López Yáñez, abandonou o PSdeG, encabezando no ano 2019 a lista Camiña Sarria, coa cal logrou a vitoria e recuperou a alcaldía. Nas municipais de 2023, mantivo a alcaldía ao encabezar a lista máis votada con 7 concelleiros, fronte a 5 do PP, 3 do PSdeG-PSOE e 2 do BNG.

## Notas 
## Véxase tamén
### Outros artigos
*Eleccións municipais en Sarria

### Ligazóns externas
*Artigo en *El Progreso*
*Entrevista en *El Progreso*
Astronomische Nederlandse Satelliet

**Astronomical Netherlands Satellite**, tamén coñecido polo seu acrónimo **ANS**, foi un observatorio espacial neerlandés lanzado o 30 de agosto de 1974 mediante un foguete Scout desde a base Vandenberg da Forza Aérea. Construíuse un duplicado do satélite que nunca chegou a voar e que foi doado finalmente a un museo.

## Características 
ANS adicouse a observar e estudar o ceo en raios X e ultravioleta desde unha órbita heliosincrónica de 266&nbsp;km x 1176&nbsp;km e unha inclinación orbital de 98°. O rango de enerxías dos raios X observados era de entre 2 e 15 keV e no ultravioleta observou no rango de lonxitudes de onda de entre 1500 a 18.000 Ángstroms.

A actitude do satélite controlábase mediante bobinas magnéticas que interactuaban co campo magnético terrestre e mediante volantes de inercia, e a determinación da posición levábase a cabo mediante sensores solares, de horizonte e estelares, así como cun magnetómetro.

ANS reentrou na atmosfera terrestre o 14 de xuño de 1974.

## Notas
Xosé Manuel Rodríguez Martínez

**Xosé Manuel Rodríguez Martínez**, nado en Escairón (O Saviñao) en 1940, é un político galego do BNG.

## Traxectoria 
Estudou na Universidade de Santiago de Compostela e na Universidade de Salamanca, participando nas loitas estudantís universitarias dos anos 64 e 68. Durante o franquismo formou parte da primeira dirección dos Comités de Axuda á Loita Campesiña. Impulsor do Sindicato Agrario Galego-Comisións Labregas na comarca sur de Lugo dende 1975. Militante da UPG, encabezou a candidatura do BNPG no Saviñao nas eleccións municipais de 1979 e foi elixido concelleiro. En 1983 volveu a encabezala candidatura nacionalista, desta xa como BNG, pero non logrou representación desta volta.

Nas eleccións municipais de 1987 encabezou a Candidatura Independente do Saviñao e foi elixido concelleiro. Foi elixido alcalde grazas ao apoio dos cinco concelleiros de Alianza Popular e un do CDS, que o votaron para impedir que continuase na alcaldía o candidato do PSdeG-PSOE Enrique Pérez Losada. En xaneiro de 1989 foi substituído por unha moción de censura encabezada polo edil do CDS Castor Montes Suárez e que recibiu o apoio dos concelleiros do PSdeG-PSOE. Nas elección municipais de 1991 encabezou a candidatura do BNG e logrou 3 concelleiros, por detrás dos 4 do PSdeG e os 5 do PPdeG. Pese a sumar maioría cos socialistas non fructificou aocordo algún, xa que Rodríguez esixía a alcaldía pese a ter menos votos que os socialistas. Desta forma o PPdeG logrou a alcaldía como forza máis votada. 

Continuou como cabeza de lista e portavoz do BNG na oposición, xa que o PP consolidou a alcaldía con maioría absoluta, ata a súa retirada no 2011. Foi candidato ao Congreso polo BNG na provincia de Lugo nas eleccións xerais de 1993 e 2000. Animador da vida sociocultural no Saviñao a través da asociación Xan de Forcados.

## Notas 
## Véxase tamén 
### Outros artigos 
* Eleccións municipais no Saviñao
Gumersindo Lamas Alvar

**Gumersindo Lamas Alvar**, nado en 1964, é un empresario e político galego do PPdeG.

## Traxectoria
Nas eleccións municipais de 1991 encabezou a candidatura de PPdeG á alcaldía de Sarreaus e foi elixido alcalde co apoio de Centristas de Galicia, pese a lograr tan só 1 concelleiro. Nas municipais de 1995 encabezou de novo a candidatura do PPdeG e foi reelixido alcalde con maioría absoluta. Continuou como alcalde nas sucesivas eleccións, sempre con maioría absoluta. Nas eleccións municipais de 2019, acadou a alcaldía co 82% dos votos, e nas eleccións de 2023, renovou a alcaldía conseguindo 8 dos 9 concelleiros.

### Polémica 
Durante as eleccións ao Parlamento de Galicia de 2024, foi acusado de ceder o seu coche particular a un taxista xubilado para que achegase xente maior cara a un dos colexios electorais do municipio, unhas veces saíndo do coche co voto en man do PPdeG ou dándollo ao entrar no recinto da votación por parte dun dos apoderados do PP, incluído o propio Gumersindo. Estes feitos foron denunciados por un veciño do concello, que gravou todo o proceso, xunto cun representante do BNG.

## Notas 
## Véxase tamén
### Outros artigos
*Eleccións municipais en Sarreaus
Alien: Resurrection

***Alien: Resurrection*** é un filme estadounidense dirixido por Jean-Pierre Jeunet que se estreou en 1997. Cuarto filme da saga de *Alien*, e o primeiro da serie en ser rodado fóra de Inglaterra, nos estudios de 20th Century Fox dos Ánxeles (California).

No filme, que está ambientado 200 anos despois do filme anterior, *Alien 3* (1992), Ellen Ripley (Sigourney Weaver) é clonada e unha raíña Alien é extraída cirurxicamente do seu corpo. A "United Systems Military" pretende criar aliens para estudalos e investigalos na nave espacial *USM Auriga*, usando hóspedes secuestrados e entregados a eles por un grupo de mercenarios. Os aliens escapan das súas gaiolas mentres Ripley e os mercenarios tentan escapar e destruír a *Auriga* antes de chega á Terra.

*Alien: Resurrection* foi estreado o 26 de novembro de 1997 e recibiu acollidas dispares por parte dos críticos de cine.

## Sinopse 
Máis de douscentos anos despois da súa morte, Ripley (Sigourney Weaver) é resucitada mediante o emprego de técnicas avanzadas de clonación. Pero o ADN de Ripley mesturouse co da Raíña Alien durante o proceso, polo que os científicos pretenden recreala tamén. Ripley comeza entón a desenvolver certas características do perigoso alieníxena.

## Personaxes 
* Sigourney Weaver como Ellen Ripley
* Dan Hedaya como Xeneral Perez
* J. E. Freeman como Dr. Wren
* Brad Dourif como Dr. Gediman
* Carolyn Campbell como Dr. Williamson
* David St. James como Dr. Sprague
* Raymond Cruz como DiStephano
* Michael Wincott como Frank Elgyn
* Kim Flowers como Sabra Hillard
* Gary Dourdan como Christie
* Ron Perlman como Johner
* Dominique Pinon como Vriess
* Winona Ryder como Annalee Call
* Leland Orser como Purvis
* Tom Woodruff, Jr. como Alien

## Notas 
## Véxase tamén 
### Ligazóns externas 
* Ficha na IMDb 
* Ficha en Filmaffinity
Andrew Goudelock

**Andrew Darius Goudelock**, nado en Stone Mountain, Xeorxia o 7 de decembro de 1988, é un xogador estadounidense de baloncesto profesional que xoga para o Kolossos Rodou BC grego.

## Traxectoria 
O 23 de xuño de 2011, Goudelock foi elixido na 46ª posición do Draft da NBA de 2011 polos Los Angeles Lakers. O 17 de decembro de 2011, foi asignado polos Lakers aos Los Angeles D-Fenders da NBA Development League, e foi chamado de volta ao día seguinte.

O 26 de xullo de 2013, Goudelock asinou un contrato dun ano co UNICS Kazan. O 27 de abril de 2014 foi nomeado mellor xogador da VTB United League, tras acadar 20.1 puntos, 1.9 rebotes e 2.8 asistencias por encontro na tempada regular.

O 2 de xullo de 2014, asinou un contrato de dous anos co Fenerbahçe Ülker turco.

## Notas 
## Véxase tamén 
### Ligazóns externas 
* Perfil en NBA.com 
* Estatísticas en BasketballReference.com  
* Perfil en Euroleague.net
Little Buddha

***Little Buddha*** é un filme dirixido polo director italiano Bernardo Bertolucci, estreado en 1993 e protagonizado por Bridget Fonda e Keanu Reeves.

## Sinopse 
Jesse Konrad é un neno estadounidense que vive cos seus pais en Seattle. Un día aparece no seu fogar unha delegación de monxes budistas que cren que Jesse é a reencarnación dun respectado lama.

## Personaxes 
* Keanu Reeves como Siddhartha
* Ruocheng Ying como Lama Norbu
* Chris Isaak como Dean Conrad
* Bridget Fonda como Lisa Conrad
* Alex Wiesendanger como Jesse Conrad
* Raju Lal como Raju
* Greishma Makar Singh como Gita
* Sogyal Rinpoché como Kenpo Tenzin
* Khyongla Rato Rinpoché como Abbé
* Geshe Tsultim Gyelsen como Lama Dorje
* Jo Champa como Maria
* Jigme Kunsang como Champa

## Galardóns e nomeamentos 
* 1994: Nomeado ós Premios Razzie: Peor nova estrela (Chris Isaak).

## Notas 
## Véxase tamén 
### Ligazóns externas 
* Ficha na IMDb 
* Ficha en Filmaffinity
Provincias ilirias

O das **Provincias Ilirias** (*Provinces illyriennes*, en francés) foi un estado satélite do Primeiro Imperio francés situado e a costa norte e leste do mar Adriático, no que foi a rexión histórica de Iliria.

As Provincias Ilirias creáronse o 14 de outubro de 1809 a raíz do Tratado de Schönbrunn, polo cal, entre outras disposicións, o Imperio austríaco cedía ao Imperio napoleónico Trieste e Dalmacia. A estes territorios sumouse a República de Ragusa, anexionada por Francia un ano antes.

A autoridade francesa levábaa a cabo un *Gobernador Xeral*, o primeiro dos cales foi Auguste Marmont. Entre as novidades que se implantaron destaca a instauración dun código civil (copia do francés) na rexión, e a utilización dos idiomas eslavos (esloveno e croata) no ensino.

En agosto de 1813, Austria declarou de novo a guerra a Napoleón e invadiu as Provincias Ilirias, apoiada polas tropas croatas que desertaban dos exércitos franceses. Pouco despois, en Dubrovnik, estalaba unha insurrección contra os franceses que os expulsou coa esperanza de restaurar a República de Ragusa. Porén, tras a ocupación austríaca, isto nunca chegou a consumarse.

Coa derrota definitiva de Napoleón en 1815, o Congreso de Viena ratificaba a soberanía austríaca na rexión e formáronse os Reinos de Iliria e de Dalmacia, como partes do Imperio austríaco.

## Véxase tamén 
### Bibliografía 
* 

### Ligazóns externas 
*
Monster (filme de 2003)

***Monster*** é un filme estadounidense dirixido por Patty Jenkins que se estreou no 2003. Baséase na vida da asasina en serie Aileen Wuornos, unha prostituta que foi executada en Florida no 2002 por matar seis homes (ela non foi acusada por un sexto asasinato) a finais da década de 1980 e principios dos noventa. Wuornos foi interpretada por Charlize Theron e a súa amante ficticia, Selby Wall (baseada na amante real de Wuornos, Tyria Moore), foi interpretada por Christina Ricci.

## Sinopse 
O filme narra a historia de Aileen Wuornos (Charlize Theron), unha prostituta autora de seis asasinatos, incluído un policía. Aileen sempre declarou que matou en defensa propia, en resposta a violentos ataques mentres traballaba. Ó bordo da desesperación e do suicidio, coñece un día nun bar de Florida a Selby Wall (Christina Ricci), unha xove lesbiana, que fora enviada polos seus pais a vivir coa súa tía para "curar a súa homosexualidade". Wuornos, vítima dunha tráxica infancia chea de abusos, rapidamente se namora de Selby, atopando nela unha razón para vivir. Incapaz de encontrar un traballo digno e desesperada por manter a súa nova relación, Wuornos continúa traballando como prostituta. Cando un dos seus clientes estaba a piques de matala brutalmente, ela dispáralle en defensa propia, comezando así unha tráxica cadea de asasinatos.

## Personaxes 
* Charlize Theron como Aileen Wuornos
* Christina Ricci como Selby Wall
* Bruce Dern como Thomas
* Lee Tergesen as Vincent Corey
* Annie Corley as Donna
* Pruitt Taylor Vince as Gene / Stuttering "John"
* Marco St. John as Evan / Undercover "John"
* Marc Macaulay as Will / Daddy "John"
* Scott Wilson as Horton / Last "John"
* Kane Hodder como Policía

## Galardóns e nomeamentos 
* 2003: Oscar: Mellor actriz (Charlize Theron).
* 2003: Globo de Ouro: Mellor actriz de drama (Charlize Theron).
* 2004: Festival de Berlín: Oso de Prata - Mellor actriz (Charlize Theron).
* 2004: Nomeada Premios BAFTA: Mellor actriz (Charlize Theron).
* 2003: National Board of Review: Mellor actriz.

## Notas 
## Véxase tamén 
### Ligazóns externas 
*
ANS

As siglas **ANS** poden facer referencia á:

****American Numismatic Society***, sociedade erudita estadounidense,
****Astronomische Nederlandse Satelliet***, observatorio espacial neerlandés.
Isidoro Millán

**Isidoro Millán** pode referirse a:

***Isidoro Millán Mariño** (1890-1983), avogado, político e xornalista.
***Isidoro Millán González-Pardo** (1922-2002), erudito lingüista, fillo do anterior .